**Cegléd Város Önkormányzata**

**Polgármesterétől**

2700 Cegléd, Kossuth tér 1.

Levélcím: 2701 Cegléd, Pf.: 85.

Tel.: 06/53/511-400

Ügyiratszám: C/…../2025. Tárgy: a vagyongazdálkodásról szóló

Előterjesztő: Dr. Csáky András polgármester önkormányzati rendelet módosítása

Szakmai előterjesztő: Dr. Diósgyőri Gitta címzetes főjegyző

Ügyintéző: Jáger Mária vezető-főtanácsos

## ELŐTERJESZTÉS

## Cegléd Város Önkormányzata Képviselő-testületének

## 2025. január 23-ai ülésére

## Tisztelt Képviselő-testület!

Javaslatot teszek *a vagyongazdálkodásról szóló 1/2018. (I. 31.) önkormányzati rendelet* (Ör.)átfogó módosítására a következő indokolással:

Az Ör. 1. §-ában javítani kell a kivételként hivatkozott lakás- helyiség bérletről szóló önkormányzati rendelet pontos elnevezését, miután 2023-ban új rendelet született ebben a tárgykörben.

Az Ör. 3. és 14. §-aiban át kell vezetni *a Képviselő-testület és szervei szervezeti és működési szabályzatáról szóló 22/2024. (XI. 12.) önkormányzati rendelet* 4. mellékletében, 2025. február 15-ei hatállyal rögzített új átruházott hatásköröket a polgármester és a Tulajdonosi Bizottság viszonylatában.

A hatályos Ör. szövege a Nemzeti Jogszabálytárban érhető el:

<https://or.njt.hu/eli/731234/r/2018/1/2020-12-18>

Az előterjesztést **a Tulajdonosi, valamint a Jogi, Ügyrendi és Közbiztonsági Bizottság** véleményezi. A bizottságok véleménye a képviselő-testület ülésén helyben osztott anyagként, összevont jegyzőkönyvi kivonat formájában kerül ismertetésre.

A döntéshozatal *Magyarország helyi önkormányzatairól szóló 2011. évi CLXXXIX. törvény* (Mötv.) 46. § (1) bekezdése alapján, a (2) bekezdésben foglaltakra figyelemmel **nyilvános** ülés keretében, az Mötv. 50. §-a alapján - figyelemmel a 42. § 1. pontjában foglalt rendelkezésekre - **minősített** szavazati arányt igényel.

Cegléd, 2025. január 8. Dr. Csáky András

polgármester

**------**

**Cegléd Város Önkormányzata Képviselő-testületének**

**.../2025. (I. 24.) önkormányzati rendelete**

**a vagyongazdálkodásról szóló 1/2018. (I. 31.) önkormányzati rendelet módosításáról**

[1] E rendelet célja a vagyongazdálkodásról szóló önkormányzati rendelet összhangba hozása a képviselő-testület és szervei szervezeti és működési szabályzatáról szóló új önkormányzati rendeletben rögzített átruházott hatáskörök és más önkormányzati rendeletek rendelkezéseivel.

[2] Cegléd Város Önkormányzatának Képviselő-testülete az Alaptörvény 32. cikk (2) bekezdésében meghatározott eredeti jogalkotói hatáskörében, az Alaptörvény 32. cikk (1) bekezdés e) pontjában meghatározott feladatkörében eljárva a következőket rendeli el:

**1. §**

A vagyongazdálkodásról szóló 1/2018. (I. 31.) önkormányzati rendelet 1. § (2) bekezdés 2. pontja helyébe a következő rendelkezés lép:

*(E rendelet szabályait)*

„*2.* **az önkormányzat tulajdonában lévő lakások és helyiségek bérletéről szóló 11/2023. (IV. 27.) önkormányzati rendelet**ben és”

**2. §**

A vagyongazdálkodásról szóló 1/2018. (I. 31.) önkormányzati rendelet 3. §-a helyébe a következő rendelkezés lép:

**„3. §**

(1) A tulajdonosi jogokat az önkormányzat képviselő-testülete, átruházott hatáskörben a polgármester vagy **a Képviselő-testület Tulajdonosi Bizottsága** gyakorolja, a képviselő-testület és szervei szervezeti és működési szabályzatáról szóló önkormányzati rendeletben foglalt rendelkezések szerint.

(2) A törzsvagyonnal kapcsolatos tulajdonosi jogokat a vagyonkezelésbe adás kivételével, **nettó ötmillió forint értékhatárig a Képviselő-testület Tulajdonosi Bizottsága**, ettől eltérő esetben a Képviselő-testület gyakorolja.”

**3. §**

A vagyongazdálkodásról szóló 1/2018. (I. 31.) önkormányzati rendelet 14. § (2) bekezdése helyébe a következő rendelkezés lép:

„(2) Az üzleti vagyonnal kapcsolatos tulajdonosi jogosultságot

*a)* **nettó egymillió forint forgalmi értékhatárig**, a polgármester gyakorolja,

*b)* **nettó egymillió forint és nettó ötmillió forint forgalmi értékhatár között a Képviselő-testület Tulajdonosi Bizottsága** gyakorolja

*c)* a hasznosított vagyontárgy tekintetében **a bérleti, haszonbérlet díj** **éves bevétele nagyságrendjétől függően a Képviselő-testület a) vagy b) pontban megjelölt szerve gyakorolja. ”**

**4. §**

Ez a rendelet 2025. február 15-én lép hatályba.

Dr. Diósgyőri Gitta s. k. Dr. Csáky András s. k.

címzetes főjegyző polgármester

-------

Az előterjesztést láttam:

Dr. Diósgyőri Gitta címzetes főjegyző